Papersnake/gushiwen huggingface dataset:
馀瑞麦
张聿（唐代）

瑞麦生尧日，芃芃雨露偏。两岐分更合，异亩颖仍连。

冀获明王庆，宁唯太守贤。仁风吹靡靡，甘雨长芊芊。

圣德应多稔，皇家配有年。已闻天下泰，谁为济西田。
颂古三首
释祖先（宋代）

岩头一拶，虚空迸裂。
父子不传，神仙妙诀。
次韵务观迎驾
周必大（宋代）

法驾朝西内，诸臣许后陪。
跸烦民更喜，鸢载路无埃。
我辈犹簪笔，君才合面槐。
如何车九九，独不与偕来。
寄题德庄二首
韩元吉（宋代）

报陟西枢掾，遥怜势未行。
葬亲尝有请，去国岂无名。
松菊关心在，江山到眼青。
琵琶洲畔宅，归计几时成。
午梦
胡缘（清代）

午梦初残后，纱窗独坐时。卷帘归燕疾，堕地落花迟。
满江红（寿留守正·月初三）
刘仙伦
（宋代）

凤历更端，才信宿、年华方好。深院宇、祥风飘荡，瑞烟缭绕。闻道君侯当诞日，欢声解压春寒峭。更九衢、烟火近元宵，闻嬉笑。

人正在，蓬莱岛。烧绛蜡，斟清醥。听清歌丰曲，一声云杪。奠枕江淮无一事，留都宫殿千门晓。看赐环、千岁侍君王，人难老。
奉家君命遣入侍感述
罗洪先（明代）

唱第金銮陛，传宣赤芾衣。风云真忝窃，犬马奈孤微。

万里丹心迥，三秋紫禁违。经纶儒者事，敢复叹今非。
金溪县孝女庙乐歌三章 其三
杨翮（元代）

灵之去兮将安之，俨欲旋兮猋上驰。互招摇兮烂祈祈，遵云路兮眷威迟。

金有赋兮地不遗，竭赀产兮民力罢。我邑井兮咸熙熙，赖神惠兮独弗罹。

千万祀兮神是稽，荐蘋藻兮答神釐，灵遄逝兮民聿思。
泛江送客
杜甫（唐代）

二月频送客，东津江欲平。烟花山际重，舟楫浪前轻。

泪逐劝杯下，愁连吹笛生。离筵不隔日，那得易为情。
颂古八首 其六
释如净（宋代）

张来张打油，李来李打油。通身骨辘转，打得最风流。
丙申秋八月过渔溪驿驿旧有梅数株尝题诗记今
蔡襄（宋代）

梅花不复见，况乃扳花人。
花飞别故树，粉黛化为尘。
秋风卷落别，虫豸鸣悲辛。
昏鸦投旧巢，匹侣自相亲。
缺月行复满，归云本无垠。
因题忆花篇，此意难重陈。
宝应城北门外登崖散步
汪梦斗（宋代）

夹道繁阴千步强，支筇聊当踏春阳。野花不识兴亡事，故故撩人为送香。
忆秦娥
严曾杼（清代）

春薄劣。春光嫌得春心折。春心折。滑莺惊梦，梨花睡怯。

春魂黯黯潜消别，春波渺渺吹鱼贴。吹鱼贴。一行书寄，千行泪血。
蜡梅花
项安世（宋代）

香如江路晚风腾，色似蜂房晓露凝。姓蜡名梅俱是假，世间多少墨成蝇。
答钱少卿
舒雅（宋代）

蓬莱阁下旧邻居，偶别俄惊四载余。
每见寒葭思倚玉，忽临秋水得双鱼。
人间贵盛君谁及，物外优闲我自如。
闻说归舶向春渚，深知不与道情疏。
莫公堂
许当（宋代）

高高莫公堂，孕秀龙渊西。
造化秘奇胜，路断无轮蹄。
金霞烘石门，古木蟠双溪。
中流峙龟首，势若吞云霓。
下招巢由隐，上揖松乔栖。
往往春风时，桃花满深蹊。
渔郎信波去，仙源归桨迷。
谁结物外赏，严冬此攀跻。
旋磨苔藓壁，更作磊落题。
万世万斯年，岩岩穹壤齐。
和俞孚仲游南坡
虞俦（宋代）

列岫峥嵘栋宇连，平栏曲砌俯氓廛。
坐谈风月三千里，直傍云烟咫尺天。
栗里尚怀陶靖节，竹林还想杜樊川。
冷官幸有田园乐，笑谢苏公乞酒钱。
读徐素庵先生慎馀斋诗集谨题二律 其二
章元治（清代）

世路崎岖总不平，先生窥破此中情。家贫自觉心常泰，世浊何妨我独清。

满眼浮云任来去，盟心白水最分明。南州高士今犹在，岂仅诗篇系重轻。
追和杨眉庵次韵李义山无题诗五首 其四
沈愚（明代）

油壁香车几度来，赤阑桥畔起惊雷。梦随暮雨阳台去，愁踏春波洛浦回。

青鸟衔书通密意，彩鸾留咏惜奇才。苦心一寸如红烛，总遣烧残未作灰。
临江仙·世事悠悠天不管
元好问（金朝）

世事悠悠天不管，春风花柳争妍。人家寒食尽藏烟。不知何处火，来就客心然。千里故乡千里梦，高城泪眼遥天。时光流转雁飞边。今春看又过，何日是归年。
舟中送李十八（一作送僧）
刘长卿（唐代）

释子身心无有分，独将衣钵去人群。

相思晚望西林寺，唯有钟声出白云。
金鸡石在玉山东二首 其一
杨万里（宋代）

相传石里两金鸡，不记胡商凿取时。一只遭擒一飞去，至今月落不曾啼。
新葺门寒
陆游（宋代）

林栖四壁空，百事从简易。
缺篱寒未补，幽户夜不闭。
东偏欲广寒，厚费敢轻议。
设关力可具，稚子请遂事。
呀然两竹扉，宁复志容驷。
西山正当前，浩荡纳空翠。
下临渔樵路，横锁风月地。
惟愁俗客来，剥啄惊午睡。
拟曹植赠白马王彪 其一
林龙起（明代）

原野何萧条，极目长太息。关河阻且长，惨澹皆秋色。

绿树鸣珍禽，双栖戢其翼。奇峰次第收，斜日已西匿。

怀思欲断肠，宁第废寝食。明月照予衿，临风频相忆。

相忆无尽期，顾影颇自疑。大业既未遂，安乐在何时。

□□应有志，日暮不怨迟。地远心则迩，阻隔何须悲。
白鹤词 其五
赵佶（宋代）

金火纯精见羽仪，长随王母宴瑶池。玉坛夜醮神仙降，飞过缑山人不知。
次韵滕元发许仲途秦少游
苏轼（宋代）

二公诗格老弥新，醉后狂吟许野人。
坐看青丘吞泽芥，自惭黄潦荐溪蘋。
两邦旌纛光相照，十亩锄犁手自亲。
何似秦郎妙天下，明年献颂请东巡。
渔歌子·柳垂丝
李珣（五代）

柳垂丝，花满树，莺啼楚岸春天暮。棹轻舟，出深浦，缓唱渔郎归去。
罢垂纶，还酌醑，孤村遥指云遮处。下长汀，临深渡，惊起一行沙鹭。
简道可法兄
智舷（明代）

顷读蕉上咏，畴不尔倾倒。言外托微旨，拙中寓大巧。

咏歌已臻托，赏识应不少。如何壮齿时，不得展所抱。

遁迹托湖山，忘机如鸥鸟。白云与往还，童子日围绕。

长者未弱冠，次者发覆脑。更有六七人，聪慧益稚小。

有时瞰师出，非蛮即斗草。礼法未易闲，天机不欲矫。

若问祖师意，当下无不了。相知寡老成，孰若托幼好。

百年俯仰间，取足便烦恼。目前苟可娱，托外一齐扫。
木皮岭
方孝孺（明代）

自惭非佛亦非仙，也宿丹崖绿树巅。晓汲衣翻草头露，午炊灶起木皮烟。

日离沧海三竿远，天厌乌纱五尺连。蝢觉眼前无俗物，片云飞过鸟争喧。
渡江云 送蒋京少下第游楚次储广期原韵
陈维崧（清代）

向长安市上，仰天长啸，悔杀彩为毫。月明无赖极，又照征南，万将赤霜袍。

掉头仍向，潇湘去、去采离骚。算襄樊、几般往事，一半属孙曹。

舟摇。天低滴竹，瘦黛凝斑，任崖倾峡倒。恨茫茫、一军铁甲，九派银涛。

浔阳夜火黄州雪，应为我、徒倚无聊。吾衰矣，漫劳送上云宵。
京华病后
赵师秀（宋代）

久在京华损道心，故人谁与念升沈。
春楼卧病燕相伴，湖寺题诗僧为吟。
三月不逢家信至，一茎新有鬓丝侵。
早知谏猎非时节，只在山中自养金。
山居四首 其一
释元肇（宋代）

四壁萧然一室风，只多诗债与诗穷。枯梅尽日临窗舞，时有寒禽动竹丛。
照胆台诗余删存临江仙·照胆台东轩赏雨，调寄临江仙
王照（宋代）

风雨满湖游未便，开轩静对荷塘。摇摇数点泣新妆。

盖倾珠乱塘，蒲柳不禁凉。

枝蔓绕池杂疏密，透来一角湖光。隔湖缥缈见青苍。

模糊城郭是，一抹绿烟长。
题董玄宰见赠九岳长青图 其二
张萱（明代）

披图何事首重搔，为忆名山入梦劳。万仞芙蓉青九点，年来紫气为谁高。
送方彦卿南归用苏东坡送李方叔韵 其二
祁顺（明代）

忆昔乡闾读书日，衿佩群中早相识。君情于我最深厚，二十年相无德色。

所求朋友在先施，宣父当时犹自责。蹇予粗陋生且晚，受教将何能报德。

君才浩瀚泻百川，惊涛巨怪纷满前。四明狂客不相遇，谁爱风流李谪仙。
嵩县遇端午
李祯（明代）

老大偏多故里心，一逢佳节一沾襟。
谁知此日菖蒲酒，又在山城独自斟。
腊月十四夜将归复宿江楼
何巩道（明代）

未得理归棹，还栖江上楼。钟疏遥隔水，寒浅尚疑秋。

月色从今满，江声自古流。夜乌啼不住，知是宿城头。
晨起偶成
项安世（宋代）

清瀼堂中自喜时，行踪渐少世人知。
角门闭断无闲客，纸阁糊成教小儿。
二十道钱充日用，两三石米了晨炊。
夜眠一枕庭闱梦，此外都无事可思。
伏暑
邓深（宋代）

正觉纤絺便，未容团扇闲。
儿童昧灾变，赤体更观颜。
理喻 其二
范浚（宋代）

我眠鼻息邻家惊，耳不自闻齁䶎声。我耳忽鸣韵清磬，旁人对䶎那能听。

耳鸣如心念，鼻息如己过。心念潜萌众莫知，己过自迷人看破。

历历眼前皆要理，举世何人无鼻耳。
中秋前夕三首
方回（元代）

山头月到天心小，林下秋生夜半寒。
不待明朝已三五，四更仍续五更看。
颂古 柏树。
释空（宋代）

打人骂人易，劝人休却难。不识饶人处，急水下高滩。
长安龙图陈学士宠示重阳日翠微楼上见览
魏野（宋代）

京兆重阳大尹家，翠微楼上赏黄花。秦娥应怪停歌吹，看我狂诗到日斜。
十三砺十首 其八
郑思肖（宋代）

偶背文明时，万事暗苍莽。诏汝一世人，父亡子焉往。

良心油然生，千载垂清响。与道同周流，光明塞穹壤。
赠进士李德新接海棠梨
翁洮（唐代）

蜀人犹说种难成，何事江东见接生。席上若微桃李伴，

花中堪作牡丹兄。高轩日午争浓艳，小径风移旋落英。

一种呈妍今得地，剑峰梨岭谩纵横。
踏莎行·衷心祝贺李德永、熊培粹同志结缡之喜
萧萐父（唐代）

纫佩兰畦，采珠玄圃。殷勤不计风和雨。任它崎路勇攀登，云歌蚕赋续今古。

海上琴心，篱边诗趣。此中真意谁能悟。桂山朗月照东湖，绮窗同写梅花谱。
钱简栖驾月园
吴梦旸（明代）

所欣连夕燕，世事不曾论。
得与时人远，常如往者存。
异书抽秘府，嘉树看邻园。
忘却春将半，飞花吹入门。
秋日山居好十首
舒岳祥（宋代）

秋日山居好，新凉读旧书。
黍馨秋社祭，灯灿夜滩渔。
茄摘收花后，瓜尝脱蒂初。
早田三得雨，一饱解忧虞。
偶成 其一
陈洪绶（明代）

茭草青青水满湖，湖边鹅鸭自相呼。日长睡起卷帘坐，闲听渔舟唤卖鲈。
答燕侍郎谢与端明李学士见过之什
宋祁（宋代）

方外仙乡岸幅巾，三竿红日照霜晨。
当关不用惊驺唱，共是扬家载酒人。
神君歌
陆游（宋代）

泰山可为砺，东海可扬尘。
惟有壮士志，死生要一伸。
我梦神君自天下，威仪奕奕难具陈。
飞龙驾车不用马，诃前殿後皆鬼神。
奇形诡状，密如鱼鳞，齾齾，争扶车轮。
黑纛白旄，其来无垠。
黄雾紫氛，合散轮囷。
考录魑魅，号呼吟呻。
约束蛟螭，夭矫服驯。
後车百两载号呼吟呻。
约束蛟螭，夭矫服驯。
後车百两载美人，巾袡鲜丽工笑颦。
金尊翠杓溢芳醇，琵琶箜篌饰怪珍。
世间局促常悲辛，神君欢乐千万春。
呜呼，生不封侯死庙食，丈人岂得抱志长默默！
花王三诗 其二 黄牡丹
邓云霄（明代）

曾侍君王捧玳筵，御袍相映曲池前。休誇汉苑妆如月，不羡潘池步蹴莲。

丛菊无缘窥艳冶，流莺何意妒婵娟。姚家旧谱君休问，凝碧沈香起暮烟。
清平乐
周紫芝（宋代）

浅妆匀靓。一点闲心性。脸上羞红凝不定。恼乱酒愁花病。

晚来泪揾残霞。坠鬟小玉钗斜。细雨一帘春恨，东风满地桃花。
戏答提举刘宜翁看山
黄履（宋代）

处世能无欲，看山岂有难。吾心度禅定，山亦不须看。
舟中即事
吴可（宋代）

四顾彭蠡湖，独知庐阜尊。
叠嶂遍围绕，拱立犹儿孙。
扶筇望瀑布，玉虹走只园。
回步寻虚亭，余流漱瑶琨。
三峡夸幽险，下有万雷喧。
龙渊神物家，孰敢窥清浑。
归来有余思，妙音传梦魂。
易舟大孤傍，山川出笼樊。
生平数佳士，欢然笑语温。
殊乡爱远客，一见如弟昆。
直有卜邻意，便拟营柴门。
惜别屡往还，遗酒盈瓶盆。
回首幽居云，忽作聚墨昏。
冈峦互起伏，时为烟雾吞。
遥知急雨来，坐看风水奔。
浮家若漂泊，且系古柳根。
晚来喜新霁，遥岑淡余痕。
岸花自妍媚。始怪秋色繁。
近沙群鹭惊，炯如积雪翻。
林间问茅屋，欲与渔父言。
想像翠霭中，疑有桃花源。
津子请息肩，买醉溪上村。
我亦睡篷底，辗转吟东屯。
痛彼日月远，念此骨肉存。
谁能致薪粲，庶几度寒暄。
避秦岂本志，多病不复论。
老学庵北作假山既成即雨弥月不止
陆游（宋代）

古者封禅岁，乾封辄枯旱；不言绝民食，徒欲晒日观。
我今作小山，才及仞有半，下瀦数斗水，草木稍葱蒨。
蕞尔何足言，造物亦幽赞。
冥冥一月雨，阴翳迷昏旦。
芳草争抽萌，珍木亦擢干。
龟鱼出复没，鸟雀聚仍散。
彼天初何私，遗我耳目玩，遂令闾巷间，日厌鹁鸪唤。
淖深樵苏绝，有米不能爨。
为小乃害大，未可以理断。
忧惧塞胸中，当食屡兴叹。
培塿固易平，荷锸媿吾懦。
访吴安抚竹洲
汪莘（宋代）

忆昔见公十载前，知公即日图凌烟。
而今见公十载后，岂意翻凌竹洲叟。
黄金照白天门开，夜叉安得生风雷。
龙文虎脊君当取，有才不用当谁哉。
中原寝庙无消息，塞上无人能杀贼。
君王此志二十秋，四海看君闲不得。
小箬岭望见灵山
杨万里（宋代）

青鞋紫陌倦黄埃，送眼灵山一快哉。
碧玉熏炉天半立，青莲花萼雾中开。
宿云准拟偷将去，晓日殷勤唤出来。
欲琢新诗鑱绝壁，梯空上去御风回。
夏夜即事
赵录缜（清代）

空濛香雾合，人立小斜廊。顿觉罗衣薄，微微生夜凉。

流萤度水阁，冷露下莲房。何处箫声咽，哀音一断肠。
同僚有独游东游者小诗寄之 其二
司马光（宋代）

咫尺东园乐，无如簿领何。春风连夜恶，闻道落花多。
梅
释行海（宋代）

冷澹孤芳雪里春，园林风景一番新。
可怜花与头俱白，岂晚相看似故人。
神女庙
苏轼（宋代）

大江从西来，上有千仞山。
江山自环拥，恢诡富神奸。
深渊鼍鳖横，巨壑蛇龙顽。
旌阳斩长蛟，雷雨移沧湾。
蜀守降老蹇，至今带连寰。
纵横若无主，荡逸侵人环。
上帝降瑶姬，来处荆巫间。
神仙岂在猛？玉座幽且闲。
飘萧驾风驭，弭节朝天关。
倏忽巡四方，不知道里艰。
古妆具法服，邃殿罗烟鬟。
百神自奔走，杂沓来趋班。
云兴灵怪聚，云散鬼神还。
茫茫夜潭静，皎皎秋月弯。
还应摇玉佩，来听水潺潺。
华岳庙二首
王建（唐代）

女巫遮客买神盘，争取琵琶庙里弹。

闻有马蹄生拍树，路人来去向南看。

自移西岳门长锁，一个行人一遍开。

上庙参天今见在，夜头风起觉神来。
春郊漫兴
王世贞（明代）

短裘仍为酒家留，且傍春风缓独愁。南陌柳长谁赠别，东林花落始成游。

穷来畏客论时事，醉里逢人讳故侯。若道野夫归后兴，白云争向五湖流。
和固道韵问谹父小疾 其一
王洋（宋代）

木落亭皋远思，疏帘清簟棋声。闭门十日知否，风月愁人败盟。
寒食内宴二首
张籍（唐代）

朝光瑞气满宫楼，彩纛鱼龙四周稠。廊下御厨分冷食，

殿前香骑逐飞球。千官尽醉犹教坐，百戏皆呈未放休。

共喜拜恩侵夜出，金吾不敢问行由。

城阙沈沈向晓寒，恩当令节赐馀欢，瑞烟深处开三殿，

春雨微时引百官，宝树楼前分绣幕，彩花廊下映华栏。

宫筵戏乐年年别，已得三回对御看。
句
王绩（唐代）

琴曲唯留古，书多半是经。（见《周氏涉笔》）

横裁桑节杖，直剪竹皮巾。鹤警琴亭夜，莺啼酒瓮春。

颜回唯乐道，原宪岂伤贫。（被召谢病，见《西清诗话》）

寄身千载下，聊游万物初。欲令无作有，翻觉实成虚。

（《独坐》）

双关防易断，只眼畏难全。鱼鳞张九拒，鹤翅拥三边。

（《围棋长篇》。见《韵语阳秋》）
答圆悟偈
释宗振（宋代）

露柱抽横骨，虚空弄爪牙。
直饶玄会得，犹是眼中沙。
题韩季默春山图
葛绍体（宋代）

春山一簇带春云，楼阁高低日欲曛。
骑马棹船游冶客，一天风月自平分。
读论语
邹浩（宋代）

仲尼初不离灵台，请业门人日日来。一念回光是论语，何须尘简面前开。
题金陵杂兴诗后十八首
李琏（宋代）

池边石是南朝石，绿梁苔花亦可怜。
今日波平人事变，白鱼犹自跃天泉。
不饮酒二十首 其十
释函是（明代）

结宇崇厓下，冬景多寒云。飞雁迷云中，空有声遥闻。

日出已近西，群峦列馀曛。千仞临江湄，暮帆微见人。

远睇在天上，下视水无粼。我乃不知处，思共谁为邻。

坐对晚甘侯，头无漉酒巾。清歌每竟夕，翛然忘极贫。
采桑子
晏殊（宋代）

红英有树春来早，独占芳时。我有心期。把酒攀条惜绛蕤。

无端有夜狂风雨，暗落繁枝。蝶怨莺悲。满眼春愁说向谁。
句 其一
魏野（宋代）

通体全无力，酡颜不自持。
何梅生寄荔支海舟遇风迟二日始至
郑孝胥（清代）

滔天挟惊飙，倾城减风采。朱襦褪轻红，溅浪越沧海。

勃然闻异香，知子性不改。相哀久摧郁，差喜平生在。

何人识此味，肝胆付真宰。盛时虽已左，孤抱犹能待。

老天方病暑，进食去若浼。岂辞为一尝，渴吻终无悔。
王宠高树虚亭
弘历（清代）

识得吴中派，爱看云外皴。问他虚四柱，所待是何人。
题熊云巢竹石图
陈旅（元代）

道人种竹三千个，定有新巢宿凤凰。石上幽香飘露粉，檐间新绿袅风篁。

天坛月白瑶笙近，水国春寒翠袖长。见说故人东海上，钓竿日暮倚扶桑。
寄赵信州一叔二首
赵蕃（宋代）

蓬山辞上直，番国唤回舟。
旧事超千佛，兹行夺万牛。
未除真学士，且列古诸侯。
诏旨防敦迫，民言愿借留。
司马昭弑魏主
金朋说（宋代）

曹操师模司马昭，镕成成弑济君刀。恢恢天网原无漏，报施何曾差一毫。
郊庙朝会歌辞建隆乾德朝会乐章二十八首
佚名（隋代）

簪绂若云屯，晨赵阊阖门。
侁侁罗禹会，济济奉尧樽。
周礼观明备，天务仰睟温。
高香陈表著，同拱帝王尊。
哭汪大容甫四首 其四
韦佩金（清代）

吟情苦欲愁肝肾，至味酸留在齿牙。五夜钟鸣身一叶，兰亭真本落谁家。
寄词
薛涛（唐代）

菌阁芝楼杳霭中，霞开深见玉皇宫。

紫阳天上神仙客，称在人间立世功。
夜雨读史有感
何吾驺（明代）

牛角何多事，绨袍不耐寒。雨馀山里月，清冷别为看。
题临安僦楼
何应龙（宋代）

过了烧灯望燕归，春寒划地勒芳期。
杏花深巷无人卖，细雨空帘尽日垂。
发端州初入西江
宋之问（唐代）

问我将何去，清晨溯越溪。翠微悬宿雨，丹壑饮晴霓。

树影捎云密，藤阴覆水低。潮回出浦驶，洲转望乡迷。

人意长怀北，江行日向西。破颜看鹊喜，拭泪听猿啼。

骨肉初分爱，亲朋忽解携。路遥魂欲断，身辱理能齐。

畴日三山意，于兹万绪暌。金陵有仙馆，即事寻丹梯。
题阿房宫图
洪亮吉（清代）

一百万卒长城中，四十万卒新安东。咸阳闾左已尽发，余者内筑阿房宫。

小刑鞭笞大刑族，趣就咸阳万间屋。连城跨渭百里余，日月光穷许然烛。

秦家筑城非一隅，秦家筑宫连百区。雄心一世至万世，束缚黔首常安居。

可怜绢粉今凄瑟，焦土星星野萤出。版屋祠荒赛百虫，阿房赋冷吟残虱。

噫吁嘻，悯儒乡，火一日。咸阳宫，火三月。君不见，楚人灰红秦烬黑，汉家龙兴由火德。
绿头鸭
周格非（宋代）

陇头泉，未到陇下轻分。一声声、凄凉呜咽，岂堪侧耳重闻。细思量、那时携手，画楼高、帘幕黄昏。月不长圆，云多轻散，天应偏妒有情人。自别后、小窗幽院，无处不消魂。罗衣上，残妆未减，犹带啼痕。

自一从、瓶沉簪折，杳知欲见无因。也浑疑、事如春梦，又只愁、人是朝云。破镜分来，朱弦断后，不堪独自对芳樽。试与问，多才谁更，匹配得文君。须知道，东阳瘦损，不为伤春。
三水期美中同年已还广州
符锡（明代）

三年同宦海南州，世路无情任白头。君去我来三水口，思君不见涕交流。
减字木兰花·修眉山远
王之道（宋代）

修眉山远。娇抹乌云秋水畔。酒里花前。坐拥斯人怎得寒。醁醽浮满。须索空缸仍覆盏。正恐相妨。归去如闻笑语香。
桐洲杂诗 其一
陈遇夫（清代）

远俗宜吾道，移家住水村。估帆朝逐市，渔火夜过门。

风静微留岸，潮归浅出源。小洲行处有，随意筑新园。
赠妓人
李群玉（唐代）

谁家少女字千金，省向人间逐处寻。

今日分明花里见，一双红脸动春心。
陪枢密富公游霅川即事呈三首 其二
葛胜仲（宋代）

龙庭一纪袖携香，磊落功名竹帛光。敢请东周重复古，肯同歌凤接舆狂。
南乡子
周邦彦（宋代）

寒夜梦初醒。行尽江南万里程。早是愁来无会处，时听。败叶相传细雨声。

书信也无凭。万事由他别后情。谁信归来须及早，长亭。短帽轻衫走马迎。
熙宁祀皇地祗十二首
佚名（隋代）

光大含弘，坤元之力。
海宇咸宁，烈祖之德。
其福维何，万物咸宜。
其禄维何，永承神禧。
送薛仲方归扬州
崔峒（唐代）

佳句应无敌，贞心不有猜。惭为丈人行，怯见后生才。

泛舸贪斜月，浮桡值早梅。绿杨新过雨，芳草待君来。
送明甫赴铜铅场六言七首
刘克庄（宋代）

盐铁论儿读否，聚敛臣子攻之。
公卿大夫民贼，贤良文学汝师。
赋得扬州早雁
王士祜（清代）

隋堤烟柳尚参差，目送寒芜见雁时。浦树惊秋零暮雨，江楼横笛起凉飔。

为辞霜雪轻千里，此去潇湘近九疑。回首故人经岁别，楚天摇落重相思。
和题易村
赵希逢（宋代）

路入萦纡半里村，忆达清兴起山阴。
对床喜有人如玉，寄远何劳书抵金。
万壑凉风生骑气，一天离恨更蛩吟。
丈夫对景休儿女，慷慨相期一片心。
宫词 其五十三
周彦质（宋代）

瑞竹亭亭近玉墀，初同一簳却分岐。已传国史新图籍，更得君王御制诗。
往年筑青涧城各
刘敞（宋代）

赫连宝刀利且坚，霜鳞错落龙雀环。当时铸作妙一世，赫赫似与天相连。

雷公祝融借光彩，蓬飞中原鲸振海。神物羞为不义屈，一去人间向千载。

蛟蟠虎化自有时，气如投蜺世莫知。力能提携倚天外，一埽云雾君看之。
访姨兄王斌渭口别墅
郑谷（唐代）

枯桑河上村，寥落旧田园。少小曾来此，悲凉不可言。

访邻多指曾，问路半移原。久歉家僮散，初晴野荠繁。

客帆悬极浦，渔网晒危轩。苦涩诗盈箧，荒唐酒满尊。

高枝霜果在，幽渚暝禽喧。远霭笼樵响，微烟起烧痕。

哀荣孤族分，感激外兄恩。三宿忘归去，圭峰恰对门。
李提刑李参政再和招鹤诗再用韵以谢
魏了翁（宋代）

锦江相去几何哉，未见窗前落雪皑。
声气同时无间断，有时夜半掠江来。
有感
胡安（清代）

长笑何时向碧山，岁华误落利名关。
梅如轻别随风下，潮似多情带月还。
揽镜谁能饶白发，开尊暂许借朱颜。
欲如徐福寻蓬岛，纵未长生亦得间。
寄萍乡唐禀正字
齐己（唐代）

新书声价满皇都，高卧林中更起无。春兴酒香薰肺腑，

夜吟云气湿髭须。同登水阁僧皆别，共上渔船鹤亦孤。

长忆前年送行处，洞门残日照菖蒲。
十魔军
晃逈（宋代）

与道弥新世转疏，老心恢廓学如初。
妄缘纷扰随时过，云物何曾碍碧虚。
前弯
释居简（宋代）

反关蓬荜了残书，弗到前弯一月馀。不见蓼花红照水，安知秋色到西余。
桐华
谢翱（宋代）

随风泊钓楂，弄日色侵霞。烧地不锄草，荒池旧沤麻。

偶寻僧坐石，见落鸟衔花。饧粥春寒后，多逢楝树家。
送赵叔静教授闽中四首
陈傅良（宋代）

烱烱出万壑，冰壶县清秋。
孰与玉瓒中，穆然养黄流。
孤松高半天，兰芷复过幽。
看君最雍容，柰何短自谋。
登日峰
魏禧（明代）

不见扶桑国，登临只此峰。
因之分画夜，直欲破鸿濛。
树影群山外，烟浮万井中。
天风自吹息，未许白云封。
闲园即事赠考功王员外
李端（唐代）

南陌晴云稍变霞，东风动柳水纹斜。园林带雪潜生草，

桃李虽春未有花。幸接上宾登郑驿，羞为长女似黄家。

今朝一望还成暮，欲别芳菲恋岁华。
依韵和宋都官惠鬯棕拂子
邵雍（宋代）

洛邑从来号别都，能容无状久安居。
众蚊多少成雷处，一拂何由议扫除。
临桂令以荐当趋朝置酒召客戏作二十八字遣六
张嵲（宋代）

双凫旧作朝天计，一鹗新收荐士书。
不惜持杯相暖热，白头慈母最怜渠。
出清溪
王十朋（宋代）

归舟十日阻池阳，风伯相留意亦良。长喙参军初荐熟，无肠公子正输芒。

齐山却向江南好，秋浦尤于社后凉。明日解维苕霅去，梦魂犹在水云乡。
将归行
郭祥正（宋代）

男儿四十无所成，可怜鬓发霜华生。长书朝奏夕命相，此事故非言不行。

低徊却入邵陵幕，梅岭招降建城郭。论功第一遭众谗，断木浮沈委沟壑。

噫吁嚱，数奇不独李将军，株坐桐乡三见春。桐乡虽好大儿死，风物满眼唯悲辛。

迩来又赴肥上辟，碌碌随人亦何益。法网深悬无纵鳞，敛翼饥禽忧弹射。

噫吁嚱，一寸丹心不堪折，扁舟却忆姑溪月。溪如凝冰月如雪，天地清光迥交澈。

钓丝千丈入琉璃，六鳌一举三山随。人生快意莫如此，腰束黄金多横死。

君不见日暮途穷逆行客，一饷荣华速诛殛。又不见都市朝衣就剑人，谁道忠言能杀身。

休休休，归去来。芝田石室云长在，瑶草琪花春不回。

收帆银涛即平陆，跨青牛兮驱白鹿。莫向人间歧路行，岂有悲欢与荣辱。

休休休，归去来，计已决。肯学腐儒空有言，辜负春鹃口流血。
潜默篇 其一
徐树铭（清代）

读经不读史，譬若坐井观。谓天遽在是，天亦为其难。

六经日月炳，群史列宿攒。风雨殊嗜好，氛祥异贤奸。

譬之阅终岁，乃识暑与寒。蜉蝣而蟪蛄，何悟至理殚。

治机与乱台，眇忽如虱肝。及其大开閤，阴阳不能千。

名贤强补救，丸泥封雄关。擢擢命人杰，未悟源与澜。

达人秉潜默，烛照穷鸿盘。历历万古事，森列棱与丸。

复古且泥古，戾俗非俗刓。善哉师其意，瑞世纷龙鸾。
偈颂一一二首 其十四
释清远（宋代）

露柱多年出家，灯笼久已落发。佛殿坚持禁戒，三门近得休歇。

大事本来平等无著，清凉满月度尽草木，丛林一似阳和齐发。
送智首座还乡
释正觉（宋代）

颠毛垂雪堕清贫，卧久风林梦转身。
一境妙明还就父，六门虚应却来人。
凉秋月兔流魂莹，湛水云龙蜕骨陈。
家法儿孙须力振，此行未可腐宾宾。
临江仙
郑元秀（宋代）

解事西风真可意，秋声不到尧蓂。尚余荚十分清。知君当此际，清梦应长庚。

道骨仙风元不老，天开鹤算龟龄。更看宝带换红鞓。拂衣辞筦库，谈笑取功名。
丁年
王安石（宋代）

丁年结客盛游从，宛洛毡车处处逢。
吟尽物华愁笔老，醉消春色爱醅浓。
垆间寂寞相如病，锻处荒凉叔夜慵。
早晚青云须自致，立谈平取彻侯封。
六州
佚名（宋代）

承皇统，天地洽清宁。熙帝载，建民极，百度推明。崇让肄、博考儒经。游豫腾谣诵，星跸天行。留绀宇、顺拜金庭。兆庶动欢声。灵心上达，卿云成盖，祥风袭物，瑞日耀园清。列圣孝德被寰瀛。就阳位协吉，周正俨簪缨。交对越群灵。皇威赫奕盛仪成。徽册受鸿名。鸡竿肆赦，鸳行均庆，翾飞浸泽，期万保升平。
小除日赴县习仪途中有感
谢迁（明代）

去年此日始还家，转盻乾坤又岁华。犹记行装迟暮雨，喜看野色炫晴霞。

缠腰人诧能骑鹤，添足吾惭学画蛇。漫向东风閒索笑，寒梅疏傍竹篱斜。
再和二首
刘克庄（宋代）

与君未得便安闲，边警偏能恼涧槃。
草地枣红犹索斗，田家稻白可能餐。
谁将铁绠横江锁，莫造琵琶出塞弹。
处处冲梯楼上舞，不应诸老自巍冠。
和张规臣水墨梅五绝·其一
陈与义（宋代）

巧画无盐丑不除，此花风韵更清姝。
从教变白能为黑，桃李依然是仆奴。
四柏亭
孔梦斗（宋代）

道乡采芹暇，手植四株柏。
相对有正味，爱此岁寒格。
忠言贾奇有，几削谏臣迹。
柏亦助道乡，每号风雨夕。
柏死公不死，大名日皦白。
后人补种之，存棠思召伯。
亭亭俨相持，撑云空百尺。
是柏出虽晚，风致犹古昔。
我来跂遗芳，清坐假一席。
徘徊意难舍，猛把阑干拍。
寄语景行人，用意幸勿窄。
南归初发都留别寓居草树五首 其一 老槐
曾习经（清代）

十年槐树下，劳劳役尘梦。起视西南枝，亦有微风动。
乙未次普信院与首座惟表谈道
葛胜仲（宋代）

蓐食起紫阳，憩寺始亭午。清幽释子居，山影落窗户。

楼台互相临，云石粲可睹。阴崖溜清泉，甘美过牛乳。

山僧立胜事，争以筠筒股。表公久游方，妙谛明佛祖。

虽未众拆床，已见屦满户。相携环翠堂，身觉度飞羽。

登临固已往，况乃真吾土。
秋夜牵情三首 其二
朱淑真（宋代）

檐外秋清绣绮窗，菊烟月露冷浮香。寒更二十五声点，相应愁情尔许长。
题清芬阁
王直方（宋代）

人以诗自业，在唐如蜂房。香英众采撷，论功归其王。

恭维少陵老，实提六义纲。人能分一体，犹足生辉光。

元英萧散人，亦以诗道昌。馀隽独不吮，嘉殽常自将。

沧江下千寻，便足知流长。元英不可见，看取尚书郎。
巾山晨望柬钱克温
方孝孺（明代）

月落江水明，疏钟发林杪。濛濛山气合，历历川光晓。

妙静玄化机，纵意群动表。悠然悟真趣，忽觉天地小。

是身本无累，万事相纷扰。愿释经世情，于兹共幽讨。
秦陇道中
马文升（明代）

问俗昔曾过陇山，西征今复出秦关。
雁声叫日迷寒渚，枫叶经霜带醉颜。
世路羊肠千里曲，功名蜗角几人闲。
林间鹦鹉能言语，笑我年来两鬓斑。
归涂观刘寺新叠石山
杨万里（宋代）

风月肝脾冰雪胸，道人妙手凿虚空。斸翻诸岭云烟骨，幻出山岩紫翠峰。

细看分明非饤饾，如何彫得许玲珑。为谁苦死忙归去，知是斜阳是晚钟。
乌夜啼
沈宜修（明代）

人事何如昔日，月明犹似当时。韶华本是无情物，过去不堪思。

一瞬漫教重忆，半生忽自凄悲。鹿蛸拂落还萦网，休问几千丝。
夜下新安驿奇家
宋褧（元代）

河流如箭棹如飞，星汉垂光月渐西。回首曲廊微步处，文明门上夜乌啼。
汪直卿相招以病爽约因成拙句并呈子大
王炎（宋代）

一声鶗鴃落红稀，试问春余几许时。
多谢佳招频卜日，自惭衰配却愆期。
但能有酒肯留客，莫恨无花空折枝。
邑下老禅无恙否，可同谈笑一开眉。
移家
曹秉哲（清代）

十载匆匆疾若驰，一身泛泛渺何之。家如客燕频营垒，官似残蝉又过枝。

检点琴书余长物，流连花竹胜前时。闲云一出浑难驻，惆怅还山未有期。
忆王孙（绝笔）
周紫芝（宋代）

梅子生时春渐老。红满地、落花谁扫。旧年池馆不归来，又绿尽、今年草。

思量千里乡关道。山共水、几时得到。杜鹃只解怨残春，也不管、人烦恼。
六言杂兴
陆游（宋代）

一夜雨来可怖，五更云散无余。
传舍僧窗虽异，不妨随处观书。
石经殿
李廌（宋代）

漆书寘兰台，笔削犹敢擅。
真名镂遗编，定知伯喈篆。
未校芸阁书，成此石经殿。
送张月梅游江浙拜袁伯长学士
危素（元代）

云林山中三日雨，楼上群峰翠如堵。山人十载始归山，旋葺茅堂种松树。

踵门有客何逍遥，留之信宿去莫招。囊衣橐粮具舟楫，千里一揽钱塘潮。

东方大海天下无，风雷震荡群龙趋。蓬莱仙人袁大夫，因卿为问今何如。
寒食
戴表元（宋代）

寒食清明却过了，故乡风物祗依然。
穷中有客分青饭，乱后谁依挂白钱。
落魄暖春为麦地，阴沉溽雨近梅天。
间情正尔无归宿，石鼎新芽手自煎。
题夹谷行乐图
陈谟（明代）

丽景属芳晨，浓春满郊甸。驾言使君车，旌旗望中见。

嘤嘤闹时禽，宛宛低风燕。田畯各欢集，山农悉矜眩。

深耕务所先，复此劳身劝。温言匪文具，善政谐始愿。

耒耜大夫勤，豆笾君子宴。野人礼法疏，曷以助芳荐。

青青陵陂麦，一穗独堪献。使君占丰兆，欢赏杯急转。

簪麦不簪花，众宾杂歌忭。胜槩入画图，风流足吟玩。

披图向他年，可入循良传。
李粹伯侍御挽诗 其一
蔡戡（宋代）

妙龄才气已无双，军阵飞扬翰墨场。白简空馀遗藁在，锦囊应有近诗藏。

生前且尽杯中物，死去犹堪地下郎。逸气不应埋宿草，会看千丈吐光芒。
小雪前三日锺冠之约余侍老人行山舟发后洪入
洪咨夔（宋代）

苕霅趍太湖，地少天宇宽。
高低宝楼阁，盛之水晶盘。
中有读书庐，八窗頫晴澜。
衡弁俨相望，不受湖光吞。
彼美金玉人，伊吾斗阑干。
骑鲸渺何许，衰柳风露寒。
三和磨字韵
林希逸（宋代）

休忆朝携香满袖，从教人画雪披蓑。诗狂黄鹤楼堪碎，颂美浯溪石欲磨。

安得谷论肥定武，却嗤甫贵瘦光和。老痴只弄穷生活，散帙多闻暮鸟过。
神光寺
欧阳衮（唐代）

香刹悬青磴，飞楼界碧空。石门栖怖鸽，慈塔绕归鸿。

有法将心镜，无名属性通。从来乐幽寂，寻觅未能穷。
秋日偶成
朱淑真（宋代）

初合双鬟学画眉，未知心事属他谁。待将满抱中秋月，分付萧郎万首诗。
沅城杂咏
严如熤（清代）

贞臣壁立障狂澜，仆寺何心薄冷官。自信主恩怜谠直，谁知党祸病衣冠。

千秋蘋藻荒原里，一径松楸暮霭端。怅望雄山吟啸处，古琴能得几人弹。
马嵬八景次韵为阎方伯赋 其四 园栽丛韭
程敏政（明代）

玉趾青毛遍石田，名传丰本自何年。生怜蔬甲踰兼味，日课园何获几钱。

星列一笾春荐庙，雨翻双剪夜登筵。品供十八思贤辅，肉食令人倍赧然。
次韵当时官长院中三绝句 其三
廖刚（宋代）

画舸便春涨，骄骢惜障泥。归欤何所惬，烟柳子陵溪。
元丞宅送胡濬及第东归觐省
李端（唐代）

登龙兼折桂，归去当高车。旧楚枫犹在，前隋柳已疏。

月中逢海客，浪里得乡书。见说江边住，知君不厌鱼。
柘枝末
史浩（宋代）

竹，闲六律以皆调；D86A亻末兜离，贺四夷之率伏。请翻妙末，来奉多欢。鼓吹连催，柘枝入队。念了，后行吹引子半段入场，连吹柘枝令，分作五方末。末了，竹竿子又念：适见金铃错落，锦帽蹁跹。芳年玉貌之英童，翠袂红红绡之丽服。雅擅西戎之末，似非中国之人。宜到阶前，分明只对。

念了，花心出，念：但儿等名参乐府，幼习末容。当芳宴以宏开，属雅音而合奏。敢呈末技，用赞清歌。未敢自专，伏候处分。

念了，竹竿子问，念：既有清歌妙末，何不献呈。

花心答，念：旧乐何在。

竹竿问，念：一部俨然。

花心答，念：再韵前来。

念了，后行吹三台一遍，五人末拜，起末，后行再吹射ED3D遍连歌头。末了，众唱歌头：

□人奉圣□□朝□□□□主□□□□□留伊。得荷云戏、幸遇文明、尧阶上、太平时。□□□□何不罢岁□征末柘枝。唱了，后行吹朵肩遍。吹了，又吹扑胡蝶遍，又吹画眉遍。末转，谢酒了，众唱柘枝令：

我是柘枝娇女。□□多风措。□□□□住。深□妙学得柘枝末。□□头戴凤冠□□□纤腰束素。□□遍体锦衣装，来献呈歌末。

又唱：

回头却望尘寰去。喧画堂箫鼓。整云鬟、摇曳青绡，爱一曲柘枝末。好趁华封盛祝笑，共指南山烟雾。蟠桃仙酒醉升平，望凤楼归路。

唱了，后行吹柘枝令，众末了，竹竿子念遣队：雅音震作，既呈仪凤之吟；妙末回翔，巧著飞鸾之态。已洽欢娱绮席，暂归缥缈仙都。再拜阶前，相将好去。念了，后行吹柘枝令出队。
次韵山庄杂咏十首 其六 幽碧
周密（宋代）

平池落金雨，野径栖绿云。泠泠九天风，月底吹清馨。

暇日足胜游，临池结鸥盟。相期在岁寒，抱节同孤贞。

君能赋招隐，我欲记墨君。
巫山十二峰 其十一 起龙峰
陈是集（明代）

五彩鳞文爪欲攫，那能缩体耽幽壑。喷云噀雾在斯须，散作长涛何皬皬。
偈颂一百四十一首 其七十二
释师范（宋代）

击鼓升堂，大众云集。佛法有底商量，今日热如昨日。
题所赁宅牡丹花
王建（唐代）

赁宅得花饶，初开恐是妖。
粉光深紫腻，肉色退红娇。
且愿风留著，惟愁日炙燋。
可怜零落蕊，收取作香烧。
种桑
陆游（宋代）

孔明百亩桑，景略十具牛，岂无子孙念，饱暖自可休。
种桑吾庐子，微径出南陌，三月叶暗园，四月葚可摘。
戴胜枝上鸣，仓庚叶间飞，飞鸣各自得，人生胡不归？归家力农桑，慎莫怨贫贱，婚嫁就比邻，死生长相见。
送张道士
高蟾（唐代）

因将岁月离三岛，闲贮风烟在一壶。

为问金乌头白后，人间流水却回无。
送孟端卿
耶律铸（宋代）

万里归来两鬓霜，百年间事也难量。跳丸岁月无留计，画饼功名不可尝。

鸿断碧云空落日，尘飞沧海已生桑。莺花未老春犹在，更对青山共一觞。
秋雨叹和杜少陵韵三首 其二
钮琇（清代）

市人喧语何纷纷，防河府帖来如云。三日河夫点行急，惨淡骨肉须臾分。

阴霾迷天白昼黑，荷锸河干不暂息。寄言家人已无食。

卖儿街头莫论值。
偈颂一百二十三首 其九十
释祖钦（宋代）

有物先天地，无形本寂寥。能为万象主，不逐四时凋。
送陶翁归豫章
贡师泰（元代）

秋雨初晴䆉稏香，蟹红鱼白忆江乡。十年客枕鸡声月，千里归帆雁背霜。

入室亲朋罗酒馔，上堂儿女挽衣裳。逢人莫说京华事，汉署今无白发郎。
水阁新成与潘胡二子小饮
舒岳祥（宋代）

小月龟藏意，横陈燕息初。
一间规画舫，数板束方渠。
隐几时听雨，开窗即钓鱼。
天寒须共饮，吾已久捐书。
送严绅游兰溪
武元衡（唐代）

剡岭穷边海，君游别岭西。暮云秋水阔，寒雨夜猿啼。

地僻秦人少，山多越路迷。萧萧驱匹马，何处是兰溪。
赠青城洞翁二首
张继先（宋代）

人间久矣喜相倍，道术参同岂吝哉。
他日功成果轻举，为吾天上作梯媒。
第三十三投子劫火颂
释义青（宋代）

天地为炉万物焦，石人驾浪渡云霄。风生半夜霜残重，月落水寒碧鬓凋。
醉中怀眉山旧游
陆游（宋代）

劲酒少和气，哀歌无欢情。
故乡不敢思，登高望锦城。
锦城那得不，髣佛蟆颐路。
遥知尊前人，指我题诗处。
我虽流落夜郎天，遇酒能狂似少年。
想见东郊携手日，海棠如雪柳飞绵。
下诏狱
许天锡（明代）

落照犴门西，槐风拂面凄。夕葵行蚁散，秋草露螀啼。

捧日心还北，看云首复低。居然动幽思，何必故园栖。
观游女次韵
邓深（宋代）

丽人春游相百十，此风长沙云旧习。
绮罗映肌白玉鲜，珠翠压鬓乌云湿。
借地持杯递呼唤，笑指花枝时小立。
晚风忽遣柳棉飞，竹迳梅亭巧穿入。
恼乱游人归不去，使我樽中无以给。
谁念朝来丘陇间，纸钱吹落无人拾。
和张宪登乌尤山 其一
吴泳（宋代）

燕台爱士拔其尤，彻去藩篱吝与骄。藻翰宿春题品遍，青青无复土山焦。
题绿波亭
陈渊（宋代）

南浦江波绿，阳关柳色青。夕阳千古恨，分付短长亭。
句容刘同年寄示游山诗及术煎
刘敞（宋代）

江外三峰倚碧天，古来相续几神仙。自无飞骨何由到，赖有新诗尚许传。

饵术始知堪度世，听松真得自忘年。会驱鸡犬从君隐，与择华阳数亩田。
□花词
张弼（明代）

杨花衮衮随风飘，悠悠扬扬低复高。海天空阔任尔云，莫来沾我木棉袍。
马嵬·其二
李商隐（唐代）

海外徒闻更九州，他生未卜此生休。
空闻虎旅传宵柝，无复鸡人报晓筹。(传 一作：鸣)
此日六军同驻马，当时七夕笑牵牛。
如何四纪为天子，不及卢家有莫愁。
双翠羽（三月十三日夜饮南园作。旧名念奴娇）
赵鼎（宋代）

小园曲径，度疏林深处，幽兰微馥。竹坞无人双翠羽，飞触珊珊寒玉。更欲题诗，晚来孤兴，却恐伤幽独。不如花下，一尊芳酒相属。

慨念故国风流，杨花春梦短，黄粱初熟。卷白千觞须劝我，洗此胸中荣辱。醉揖南山，一声清啸，休把《离骚》读。迟留归去，月明犹挂乔木。
寄职方李员外
郑谷（唐代）

曾袖篇章谒长卿，今来附凤事何荣。星临南省陪仙步，

春满东朝接珮声。谈笑不拘先后礼，岁寒仍契子孙情。

龙墀仗下天街暖，共看圭峰并马行。
游襄阳泉石晚归
钱起（唐代）

游目随山胜，回桡爱浦长。往来幽不浅，昏旦兴难忘。

木末看归翼，莲西失夕阳。人声指闾井，野趣惜林塘。

稍近垂杨路，菱舟拥岸香。
送舍弟典返东蒙别业
程先贞（清代）

蹇驴秋尽度荒原，东下颛臾有旧村。流水斜通樵径远，寒山万木一柴门。
句
高似孙（宋代）

天差鹤管烹茶水，风来花吻煮蟹烟。
残雪
陆龟蒙（唐代）

桂冷微停素，峰干不遍岚。何谿背林处，犹覆定僧庵。
赠归允肃
魏象枢（清代）

曾因一面识端人，实践躬行事事真。不愧榜中名第一，公门收尽上林春。
明心寺
马赓良（清代）

佛殿岚光积，山门树色埋。磬声争涧筑，幡影乱藤钗。

看竹入莎径，踏花愁笋鞋。山行逢息壤，游兴未应乖。
赴闽路占
周顺昌（明代）

半载联镳驻帝京，都门一别又分行。海波遥挹南天转，闽树高连西塞横。

旅店夜灯孤照影，驿梅寒雨暗流声。八闽三晋皆王土，共咏甘棠万古情。
王秘丞惠然相访并见遗蜀笺玄
刘敞（宋代）

仆本时名薄，君胡雅顾偏。闻弦赏流水，望气觅龙泉。

谈笑心相得，逢迎礼率然。樵苏从不爨，诗赋许深传。

墨石巴山砚，鱼鳞蜀客笺。宠分通缟带，慕用比先贤。

知我春秋贵，论交金石坚。谁能惮先进，自古有忘年。
示黎体大居士
释函是（明代）

儒门澹薄难收拾，还归释氏达人论。爱君入路超闻见，大道无门却有门。
被檄北征从宣威幕公之招也
程公许（宋代）

芹藻浮香水半环，官曹得似广文间。
羽书趣上将军马，却拥貂裘席剑关。
至东林谒回仙人像
李洪（宋代）

罨画溪山杳霭中，为寻遗事访禅宫。
回嵓故迹依然在，渭水非熊恍似空。
绿薜侵衣馀手泽，遗榴辉壁想仙风。
溪边东老家何处，尚有孙礽话乃翁。
赠相者
方逢辰（宋代）

烟霞泉石在空谷，富贵貂蝉在北方。
林下野人无可相，相人须去相侯王。
庆建州叶守
刘克庄（宋代）

新贵纷纷竞着鞭，明公于此独恬然。
未曾批敕中书考，先判天官二十年。
简陈懿叔
张岳骏（清代）

踵箕隘巷击毂行，巷南巷北居两生。一生觅句一校经，天寒同听辗冰声。

朝来暖日醉虚白，茧足皲瘃行不得。并门十日疏过从，恍若千山万山隔。
寄天台叶道士
贯休（唐代）

负局高风不可陪，玉霄峰北置楼台。注参同契未将出，

寻楖栗楼多宿来。飕槭松风山枣落，闲关溪鸟术花开。

终须肘后相传好，莫便乘鸾去不回。
建昌寄纸被
李正民（宋代）

捣楮为衾被，旴江远寄将。夜寒如挟纩，晨起讶凝霜。

雅称维摩室，增辉杜老堂。心平可高卧，蝴蝶梦飞扬。
题何乔年墨竹横
谢廷柱（明代）

有客过我嵩东屋，手里琅玕开一幅。何意潇湘堕我前，幽轩十竹空摇绿。

想当兔颖翻墨池，嫩叶新梢出片时。笼烟蓄雨饱润色，吟风弄月呈幽姿。

绝谷泉凝冰砺节，独石崖枯霜斗洁。化龙老干横葛陂，栖凤高枝拂丹穴。

繁阴翠影久不收，耳边似听锵琳球。开径何须纳裘仲，斸苔却笑种王猷。

湖州逸气坡翁赏，遗楮尺竿观数丈。东吴少卿风格妍，西番一枝金十两。

古今能者曾几人，心与竹契乃入神。种竹漫山不解写，此君遗恨造物嗔。

此图传自盱江曲，少卿家法韵不俗。披图人对六平山，坐觉清风生嶰谷。
西岩
释妙伦（宋代）

怪石嵌空溅碧流，从来无路与人游。
莫嫌立处孤危甚，要与东山作对头。
次韵周开祖大夫泛湖见访
释道潜（宋代）

漾漾清漪十里间，画船人似镜中安。雨催菡萏幽香发，风触莆萄细浪寒。

高岸乌纱来静院，倒挥白羽傍曾栏。吟毫所遇无遗景，天乞词源北海宽。
闺怨
张博（明代）

那年离别去，只道投京国。京国人不归，音书到塞北。

少年夫妇不同欢，纵使封侯有何益。还家拜母心内伤，何不当时委道傍。
偈颂十五首
释宝印（宋代）

说法不劳三寸舌，参禅惜取两茎眉。
玉栏干畔青青柳，最好人间二月时。
喜德甫彦文至
韦骧（宋代）

昏昏山雨锁春晖，褊邑萧条客至稀。怜子远来求所益，愧予无至慰焉依。

文章未易论高出，行谊当须及庶几。幽阁群书足游意，圣贤虽邈欲谁归。
寄沿山别驾乌延子忠
卢琦（元代）

我识颜别驾，风度修且閒。近持五色笔，辉光动南蛮。

甘饮石井水，卧治鹅湖山。玉峰露洒洒，枫林佩珊珊。

表表台阁姿，岂久州县间。相思不相见，可望不可攀。

海风吹夜月，飞度七闽关。
旋跸过德州
弘历（清代）

幸鲁过德州，柳稍初放青。事毕兹言旋，绿云红雨并。

都来未及兹，春色纷纵横。麦陇纵未萎，黍田犹待耕。

连朝风势作，每与云相争。哀此齐鲁民，胡独连歉丁。

祀秩虽成礼，廑怀为灾氓。一日增百忧，往返愧此程。
和曲江先生元夕寿伯翔翁作
邵亨贞（元代）

青袍朝士识贞元，时论前修教子孙。
彩笔自堪修五凤，黄金谁复购《长门》。
雨深灯火杯频举，梦入池塘草渐繁。
兵后吴山春尚好，莺花应满旧家园。
为礼部金尚书纯梅花图
金幼孜（明代）

尚书示我梅花图，雪色一片涵冰壶。岁寒萧索少俦侣，偃蹇颇觉形容癯。

南枝一夜回枯槁，漏泄人间春信早。才看冷蕊耀晨辉，又见繁花照晴昊。

罗浮山人无俗尘，参横月落长相亲。仙姿缥缈出姑射，白玉为质冰为神。

水边篱落幽深处，梨云半掩瑶台树。纸帐虚明素影分，银屏皎洁寒香度。

向来孤山风物清，千葩万干何纵横。林逋几度惬幽赏，长吟屡遣花神惊。

只今零落无知己，惟是西湖渺烟水。回首当年放鹤亭，千古清风孰能拟。

尚书爱此图画工，标格直与梅花同。正当鼎鼐调元日，愿报吾皇恩眷隆。
园感
方回（元代）

栽培踰一纪，补苴又三年。树倚根株在，花凭种子传。

斡移随变幻，颠倒恣颇偏。纵不经兵革，谁能保十全。
云峰
陈岩（宋代）

诘朝云出雨如倾，向晚云归日逗明。
不比世间翻覆手，望云人要验阴晴。
题馀干姚三锡书钞
刘克庄（宋代）

顷传汤序心倾挹，兹得姚钞手阖开。
朱子所疑非孔传，汉儒之罪甚秦灰。
时清纵未经筵召，岁晚宁无掌故来。
揽辔远臣惭力薄，不能为国论遗材。
送李鍊师还少微山
陶安（明代）

云间苍湖飞紫龙，鼎烟光怪生芙蓉。铁须化作绿玉丛，仙都幻出天南峰。

猗嗟李下白发翁，神交顿作玄玄宗。迩闻鹤骨方两瞳，少微星窥冰雪胸。

颇厌膝行访崆峒，喜与柱史仙源通。黄芽彻夜气吐虹，琼舄晓蹑飞霞彤。

高翰掠过豹九重，清都楼阙浮瑶穹。羽衣大会珠黍中，璇车御气抟飞蓬。

玉姬为酌碧琳醲，侑以三秀苍玲珑。凤凰盘跹戛金钟，众中凝瞻帝之容。

帝笑而言来汝童，紫阳云锦开囊封。右招金母左木公，中间稽颡青牛宫。

赐饮鲜灏元气充，帝令下土尸三虫。倒驱海水悬半空，电光绕剑奔灵霳。

沛然泽物顷刻功，卧听四野歌年丰。石头撑云蟠郁葱，大江万里银涛雄。

五城变现金碧融，特来荫此千文松。玄虎上奋铅在镕，忽惊暗室光瞳眬。

故隐竹石怀旧踪，平溪过雨摩青铜。翩然鸣佩嘉客从，鹤背铁笛横秋风。

三天傥可一笑逢，指顾太始开鸿濛。
九日三首 其一
苏辙（宋代）

九日真佳节，年年长赋诗。深惭鹤发老，每与菊花期。

帽落无人拾，酒狂聊自持。丰年馀社瓮，天意念衰羸。
玉楼春·柳映玉楼春日晚
顾敻（五代）

柳映玉楼春日晚，雨细风轻烟草软。画堂鹦鹉语雕笼，金粉小草犹半掩。
香灭绣帷人寂寂，倚槛无言愁思远。恨郎何处纵疏狂？长使含啼眉不展。
邓尉香雪海歌并命沈德潜和韵
弘历（清代）

邓尉之名久诏吾，邓尉之奇今见初。一四天下总在海，都梁嵰山夫岂诬。

天风卉歙波涛泛，春日淡冶涟漪舒。目谋耳食已绝胜，更惟鼻观难为模。

偨池韶秀复蓊匌，泌潗案衍还萦纡。坐令甲煎嫌艳腻，远虑葱岭非坦途。

山僧抱月眠初醒，却跽道左纷相趋。尔所羡者我厌久，我所慕者尔厌馀。

乃知两全信难得，何妨一晌供清娱。北眺虎阜南太湖，南船北马用各殊。

此间无可无不可，满抗满谷酬所需。林逋毕竟寒俭相，但咏香暗及影疏。

德潜黄山诧云海，咄咄香雪讵可孤。东皇亦解助韵事，春寒勒待今临吴。

春寒勒待今临吴，平山何有见金夫。
山居十首
陈造（宋代）

蕉鹿谢依乘，孤高乃得朋。
闲谈每褐父，清晤或邻僧。
止酒玄真子，居家杜伯升。
此心安隐处，蜩鴬傲鹍鹏。
建德道中感兴
韦骧（宋代）

穿云度水涉修程，日日长亭复短亭。秋老声音闻过雁，夜凉精彩见飞萤。

羁怀遇物如萦絮，诗思投閒似建瓴。却羡野人收刈毕，寂然无事掩柴扃。
与枢直旧友追话诸老轶事因志其语 其五
郭曾炘（清代）

藏地连西南，全蜀藉屏蔽。维州已归顺，庙谟忍轻弃。

桑榆犹及收，荐贤亟自代。碧血埋苌弘，谁理西康议。
神仙
方一夔（宋代）

扰扰争趋陌路尘，好閒平地即蓬瀛。青羊石化紫烟客，白鹤松成老树精。

夹岸碧桃春水阔，满山落叶暮云横。神仙不用寻行迹，只向渔樵混姓名。
送陈次毕刘德钦王才卿赴省
曾丰（宋代）

梅花争送君出乡，兰花争迎君入场。
两花之意岂不厚，非与喜机适相当。
集英对罢燕闻喜，红迎紫送余桃李。
问燕无恙相识初，与莺莫逆半酣里。
中年得意非少同，未老更下不朽工。
气驱万物挫于笔，舌挽三江吞以胸。
送潜兄归西山
释居简（宋代）

虚空讲得花狼藉，正坐膏肓必死疾。西山一去杳无闻，空使脩名光照日。

阿潜竭斗不如是，昼不暇食夜不寐。凛然铁石乃其心，要出古人一头地。

只今猛省天平错，乌藤影动千山邈。到家消息在途中，莫向途中小了却。
【双调】折桂令_江头即事问
曹德（元代）

江头即事
问城南春事何如？细草如烟，小雨如酥。不驾巾车，不拖竹杖，不上篮舆。著二日将息蹇驴，索三杯分付奚奴。竹里行厨，花下堤壶，共友联诗，临水观鱼。
自述
淡生涯却不多争，卖药修琴，负笈担簦。雪岭樵柯，烟村牧笛，月渡渔罾。究生死干忙煞老僧，学飞升空老了先生。我腹膨脝，我貌狰狞，我发鬅鬙。除了衔怀，百拙无能。
西湖早春
小红楼隔水人家，草未鸣蛙，柳已藏鸦。试卷朱帘，寻山问寺，何处无花。金络脑堤边骏马，锦缠头船上娇娃。风东繁华，不醉流霞，前世生涯。
登灵鹫山
便休提钟鼎山林，遮莫荣，总是消沉、落落魄魄，酒逢知己，琴遇知音。时俯仰人间古今，且消磨闲处光阴。无事当心，今日从容，此地登临。
夔门邂逅同年汪丈议示诗和吟三首
程公许（宋代）

造朝敢不戒期程，黾鼓明朝又趣行。
好趁雪晴同访古，东屯诗老旧知名。
呈谢资深县丞源
赵蕃（宋代）

平生梦寐临川郡，故在溪堂竹友斋。
句法已看行世集，风声犹友起人怀。
有孙住著园依水，薄宦旧来松俨槐。
纵是尘埃政冲突，可无一语道离乖。
上运使苏大卿十六韵
许及之（宋代）

当代推先正，斯文倚废兴。表章逢圣主，衣钵见孙曾。

操履浑圭璧，行藏动准绳。太羹元薄味，积水自增冰。

洛诵传瑰墨，鸡林织宝缯。六卿聊率属，三事即延登。

一自双星出，重烦四牡乘。周知民疾苦，密访吏贤能。

已见江西化，都为道院称。夷涂终妥帖，揆路始飞腾。

后进思亲炙，今吾有服膺。百年能几见，一语愿师承。

令弩方危脱，公堂许骤升。暗中惭摸索，胸次漫崚嶒。

末俗惟同调，初心只自憎。可能怜鸴鴳，随意亦鲲鹏。
和张教雨诗
牟巘（宋代）

占云日日问何如，物意焦卷重可吁。微洒人皆忧未济，积诚我自愧中孚。

滂沱幸已符先兆，䆉稏行看穫上腴。此事相关情正切，吾侪初岂事誇谀。
颂古一○一首
释子淳（宋代）

无相光中未兆身，清虚渺邈岂为邻。
一轮明月当轩照，玉殿萧萧不见人。
与顿起孙勉泛舟探韵得未字
苏轼（宋代）

窗前堆梧桐，床下鸣络纬。
佳人尺书到，客子中夜喟。
朝来一樽酒，晤语聊自慰。
秋蝇已无声，霜蟹初有味。
当为壮士饮，眦裂须磔?胃。
勿作儿女怀，坐念?萧蛸畏。
山城亦何有，一笑泻肝胃。
泛舟以娱君，鱼鳖多可饩。
纵为十日饮，未遽主人费。
吾侪俱老矣，耿耿知自贵。
宁能傍门户，啼笑杂猩狒。
要将百篇诗，一吐千丈气。
萧条岁行暮，迨此霜雪未。
明朝出城南，遗迹观楚魏。
西风迫吹帽，金菊乱如沸。
愿君勿言归，轻别吾所讳。
金陵作
洪刍（宋代）

沙觜弯环转柁牙，一衣带水绕城斜。飞廉解使冯夷怒，渡口风吹荞麦花。
酬骆侍御答诗
戴叔伦（唐代）

风传画阁空知晓，雨湿江城不见春。

堆案绕床君莫怪，已经愁思古时人。
罗浮山三十咏 其七
成鹫（清代）

清晨客至暮方还，问我何心住此间。在世但知聊寄迹，旁人都说是居山。

近嫌路有樵人识，渐觉门须侍子关。他日与君相见处，断崖移屋不堪攀。
导引（加上太上皇帝太上皇后尊号册宝乐章（淳熙二年）·奉上册宝导引曲）
周必大（宋代）

新阳初应，乐事起彤庭。和气满吴京。帝家来庆东皇寿，西母共长生。金书玉篆灿龙文。前导沸欢声。修龄无极名无尽，一岁一回增。
与苗员外山行
李端（唐代）

古人留路去，今日共君行。若待青山尽，应逢白发生。

谁知到兰若，流落一书名。
除夕即事用东坡集中馈岁别岁守岁韵 其三
赵春熙（清代）

扫斋整书帙，旧字挂龙蛇。精采尚奕奕，烟煤未遽遮，润屋仅如此，其柰贱贫何。

掩户聊静坐，所幸无喧哗。生平默自恃，惭悔面欲挝。

性分事无补，步履忽跛斜。非不历岁月，乃竟甘蹉跎。

古人重髦学，从此慎虚夸。
戴胜词
王建（唐代）

戴胜谁与尔为名，木中作窠墙上鸣。声声催我急种谷，

人家向田不归宿。紫冠采采褐羽斑，衔得蜻蜓飞过屋。

可怜白鹭满绿池，不如戴胜知天时。
重赠王相士并序
方回（元代）

是人家有些儿屋，何处山无这个云。
浪走江湖□□□，□边云肯强随君。
泊东梁山
李振钧（清代）

巍然天险峙双关，终古江流去不还。只有灵犀通一点，不教隔断万重山。
代人作孙尚书挽词二首 其二
周孚（宋代）

平生玩鸥老，韩孟复相逢。暮齿俱三虎，中途止一龙。

公今还此逝，吾老欲谁从。它日延陵剑，犹堪挂墓松。
杂咏下 琼报亭
洪适（宋代）

珍物再三投，英琼修永好。以兹君子德，不作众人报。
七十自寿 其四
林纾（清代）

总角知交两托孤，凄凉身正在穷途。当时一诺凭吾胆，今日双雏竟有须。

教养兼资天所命，解推不吝我非愚。人生交友缘何事？忍作炎凉小丈夫！
集古句凡五首 其三 功德寺
李梦阳（明代）

忆昔霓旌下南苑，江亭晚色净年芳。重门深锁无人到，僧在翠微开竹房。
晚春二首一
晁补之（宋代）

春呼群艳与偕藏，残英风劝作清狂。
消愁贤圣酬酢寡，破睡枪旗幽兴长。
宿正觉寺
曾季狸（宋代）

月落僧窗暗，衾单客梦惊。鸡鸣催客起，犬吠恶人行。

蓐食事已毕，膏车天未明。畏涂饥饿岁，哪得事宵征。
苍颉台
李咸用（唐代）

先贤忧民诈，观迹成纲纪。自有书契来，争及结绳理。
和松坡刘迂诗四首
廖行之（宋代）

新凉凭雨入郊墟，却置诗书困简书。
顾我尘埃随野马，今谁风味忆鲈鱼。
可能三釜从吾好，且放双眉满意舒。
賸买一尊浇礧磈，从他虢虢水鸣除。
寻汪道士不遇
刘禹锡（唐代）

仙子东南秀，泠然善驭风。笙歌五云里，天地一壶中。

受箓金华洞，焚香玉帝宫。我来君闭户，应是向崆峒。
偶读戏书
方回（元代）

万物乾坤判女男，始张玄理要精探。
九还七返无成说，一守三存亦浪谈。
未必阳神正解出，可怜痴计谩多贪。
谁能唤起梅花梦，生死何为十有三。
诫谕辞
孟昶（五代）

朕念赤子，旰食宵衣。
托之令长，抚养安绥。
政在三异，道在七丝。
驱鸡为理，留犊为规。
宽猛所得，风俗可移。
毋令侵削，毋使疮痍。
下民易虐，上天难欺。
赋舆是切，军国是资。
朕之爵赏，固不逾时。
尔俸尔禄，民膏民脂。
为人父母，罔不仁慈。
特为尔戒，体朕深思。
腊中感春
姜特立（宋代）

小雨湿红蕤，轻飔动碧池。
东君送消息，预作探春诗。
题梅山云悦楼
胡宏子（宋代）

世人之所悦，多在纷华间。
毛仙得趣处，白云满青山。
飞楼俯空旷，登眺长怡颜。
迹与云俱高，心与云俱闲。
八极梅真人，乘云相往还。
我亦懒出岫，时归坐云关。
清吟抱幽独，何当共凭栏。
暮角
刘敞（宋代）

落日孤城闭，高风暮角愁。边声乱归马，物色向新秋。

尚有单于怨，仍传出塞忧。时平翻感激，不语看层楼。
驾幸温州次僧宗觉韵
王十朋（宋代）

圣主南巡驻六飞，邦人咫尺见天威。间关高帝尚鞍马，谨厚汉天犹绛衣。

北斗城池增王气，东瓯山水发清辉。伫看天仗还京阙，无复旄头彗紫微。
偈颂八十五首
释妙伦（宋代）

来住瑞峰，去住瑞岩。
未操雪曲，且打乡谈，
天上人间一十三。
读王摩诘诗爱其散发晚未簪道书行尚把之句因
陆游（宋代）

稚川师郑君，才及一卷书。
书大仅如箸，度世盖有余。
想其所论说，妙极轩昊初。
内篇今虽存，亦复饱蠹鱼。
我欲探其原，蹇步空趑趄。
安得插两翅，从公游太虚？
再和
洪适（宋代）

于越归来三见春，买山学圃狎渔人。非嫌厚禄轻捐印，所畏空餐咏伐轮。

时运可惊如过隙，人生何苦不同尘。明年此会谁重讲，唯把书邮问鼎茵。
嵩山十二首·玉女捣衣石
欧阳修（宋代）

玉女捣仙衣，夜下青松岭。
山深风霞寒，月杵遥相应。
露踪杳可寻，片石秋光莹。
雨后晚步郡圃二首 其一
杨万里（宋代）

画舫鸣钲野寺钟，暮声惊破翠烟重。好风不解藏天巧，彫碎孤云作数峰。
秋深向寒数日泥补墙垣入此室处用东窗即事韵作 其四
程俱（宋代）

莎鸡知时已入户，庭草多情犹映阶。何妨拥褐坐阅世，著书不用如齐谐。
宿华顶玉井楼 其一
李攀龙（明代）

玉井通溟海，朱楼冠削成。波传潮汐到，槛接斗牛平。

虎魄侵灯潮，莲花傍枕生。拂盆云发暗，映掌月珠明。

犯座人间象，浮槎世上情。不愁更漏绝，石鼓自能鸣。
敬和栖霞先生鸟松阁作 其二
翁煌南（清代）

翠绕高山势抱云，苍龙盘郁独超群。孤标百尺凌天汉，长啸一声入画纹。

枝压细风来晚枕，影笼残月过朝曛。琴音鸟语资馀兴，足慰生平是此君。
伏读秀野刘丈閒居十五咏谨次高韵率易拜呈伏乞痛加绳削是所愿望 其三 家山堂
朱熹（宋代）

负米归来手自舂，岂知门外有晴峰。羡公竟日尘氛远，拄颊看山幽兴浓。

心镜悬知不同调，诗坛那敢少争锋。空馀远岳寻师意，个里何妨为指踪。
辰州病中见慎轩辞报
黄衷（明代）

故人新上乞休书，邸报遥传伏枕初。戎马已成芒部捷，勋阶仍就贵阳除。

幽期定忆江心寺，小构容连水尾居。只恐岩廊虚左日，未应贤达向樵渔。
观宁子仪朝奉山堂诸石三绝 其二
吕本中（宋代）

向人怀抱终何有，过眼峥嵘得暂醒。更唤秦髯与湔祓，为公题作小南屏。
长安春
崔道融（唐代）

长安牡丹开，绣毂辗晴雷。若使花长在，人应看不回。
南乡子
朱埴（宋代）

花柳隔重扃。送过秋千笑语声。檐鹊也嗔人起晚，天晴。孤负东风趁踏青。细细砑红绫。小字相思写不成。心上可人云样远，寒盟。史恐恩情薄似云。
行田 其一
方岳（宋代）

屋头乌桕午阴密，牛与牧童相对眠。不是官中催税急，十年前已学耕田。
江楼
朱彦（宋代）

麻源山压盱江水，江楼迥对江山起。波平月满千里空，金斗栏干露如洗。

此时想见一尊开，杳杳征帆破浪来。挥毫写尽江山景，何有飘零庾信哀。

自怜久作红尘客，梦断江南烟水白。会歌黄鹄赋前溪，不作区区吟越舄。
巾山曲肱斋
楼钥（宋代）

山立青冥外，人行紫翠间。
小窗开木末，孤塔映江湾。
平楚一何远，白云相与閒。
我来不暇寝，冷坐对前山。
从莫万安觅柑子并以玉山沙药合寄之六言三首
赵蕃（宋代）

世态多随燥湿，物情大费堤防。
遗以药筒如截，取其勿败甘香。
汴河雨後呈同行马秘书
梅尧臣（宋代）

雨霁晚虹收，河堤净如扫。
清阴拂人树，翠色垂流草。
汉漕走王都，华言杂夷獠。
时方同马生，野泊聊论道。
十五夜观灯
卢照邻（唐代）

锦里开芳宴，兰缸艳早年。
缛彩遥分地，繁光远缀天。
接汉疑星落，依楼似月悬。
别有千金笑，来映九枝前。
和汉老弟夜雨诗 其五
虞俦（宋代）

纷纷万事醉中轻，金石论交仗曲生。鼓吹纵无蛙两部，欢呼时和隔墙声。
和元子发学士见寄
范纯仁（宋代）

二纪区区困宦游，相逢莫讶鬓先秋。清时无补身空老，往事难先涕旋流。

举世交情怜我少，经旬行色为君留。何时归去江湖上，风月同寻范蠡舟。
【双调】胡十八_吹箫的楚伍
未知作者（元代）

吹箫的楚伍员，乞食的汉韩信，待客的孟尝君，苏秦原是旧苏秦，买臣也曾
负薪。负薪的是买臣，你道我穷到老，我也有富时分。
孙沆从事宰吴兴邑
宋祁（宋代）

舳尾东衔鸟羽轻，沧浪馀沫恣沾缨。
尚沈幕府千人俊，却劝疁田二耦耕。
莲有艳歌邀夕泛，蔗留佳境析朝酲。
行行正及吴蚕咡，脆尽商弦别曲声。
春日
姚旅（明代）

为怜春欲尽，临水赛琵琶。
罗袂萦垂柳，空舟载落花。
尊欹眠绿草，日下半平沙。
各抱幽情去，争桥回狭斜。
狄倅伯通席上二首 其二
郭祥正（宋代）

小妓三娇舞玳筵，芙蓉照水一枝鲜。层冰赤脚真吾事，笑倚春风愧暮年。
山居十三首
蔡格（宋代）

硬着脊梁休放肩，肩挑重负路漫延。
生前气力无停歇，一息奄奄尚向前。
天台陈山夫寄别用韵
程炎子（宋代）

断烟荒草共幽幽，斜雨抛丝织晚愁。
鸥鸟似知人乍别，飞来飞去渡船头。
东都所居寒食下作
陈润（唐代）

江南寒食早，二月杜鹃鸣。日暖山初绿，春寒雨欲晴。

浴蚕当社日，改火待清明。更喜瓜田好，令人忆邵平。
咏围棋
缪鉴（元代）

午香帘影静浮华，对面机心万里赊。
夹骑倒戈窥虎穴，乱乌横阵占鸥沙。
当人不让争先着，袖手须饶老作家。
欲访烂柯山下客，洞深春染碧桃花。
乐章五曲
李复（宋代）

刻花圆楹青玉趺，高堂{左车右献}{左车右献}云锦舒。
两阶纳陛先登巫，近前神喜巫歌呼。
扬桴兮拊鼓，金鸣兮竹语。
长丝哀怨雁移步，堂上声歌堂下舞，
工祝濯柳洒庭户，神君功多人有主。
风清气微散时雨，上无螟蛉下无鼠。
川满秔兮陆满黍，少妇窗间弄机杼。
乡人相劝醉场圃，敬拜神君芘吾土。
读汉功臣表
王安石（宋代）

汉家分土建忠良，铁券丹书信哲长。
本待山河如带砺，何缘葅醢赐侯王。
白鹤峰
姚启圣（清代）

传说眉山草木枯，鹅城今似《辋川图》。携来秀色开荒径，独辟新峰到海隅。

万叠云山归白鹤，两江烟雨出西湖。苍茫露冷兼风乱，渔火钟声或有无。
湖岭下十里是为湆澹滩行者多至此舍舟
巩丰（宋代）

急流方了又高冈，日永周旋未觉忙。
壁上字多知店老，岭边松茂喜车凉。
丛丛乱篠承欹石，帖帖新荷峦小塘。
湆澹恶滩应笑我，为虞鱼腹犯羊肠。